Udlændingeservice lægger nu op til en større omregistrering af de mange statsløse asylansøgere, som igennem en årrække er blevet registreret som statsborgere i Syrien og andre lande. Det fremgår af tre pressemeddelelser, som styrelsen lagde ud på sin hjemmeside i går.

Initiativet sker som følge af, at Information i løbet af sommeren og efteråret har afdækket, hvordan udlændingemyndighederne systematisk har fejlregistreret statsløse kurdere fra Syrien som syriske statsborgere. Hvor forhenværende integrationsminister Birthe Rønn Hornbech tidligere på året blev afsat, fordi Integrationsministeriet mod bedre vidende havde givet ulovlige afslag på statsborgerskab til palæstinensere, der er født i Danmark og registreret som statsløse, viste det sig således, at en anden gruppe statsløse end ikke er blevet registreret som statsløse.

Så længe disse personer er forkert registrerede, vil deres børn være afskåret fra statsløses særlige ret til dansk statsborgerskab, også efter Integrationsministeriet har rettet op på den ulovlige sagsbehandling over for de personer, der faktisk er registreret som statsløse. Information har endvidere dokumenteret, hvordan de fejlregistrerede statsløse ikke har kunnet få det danske fremmedpas, de har krav på, ligesom eksperter over for Information har fastslået, at de statsløses asylsager kan være blevet fejlbehandlet, fordi myndighederne ikke har registreret dem korrekt og dermed ikke har sikret, at der bliver taget hensyn til deres statsløshed under behandlingen af deres sag.

'Gode drøftelser'

Ifølge gårsdagens pressemeddelelser har Udlændingeservice drøftet sagen med Institut for Menneskerettigheder, der ifølge sit mandat skal vejlede myndighederne i overholdelsen af internationale konventioner. På baggrund af disse drøftelser har styrelsen besluttet at »udarbejde et ansøgningsskema, som kan benyttes af udlændinge, der mener, at de er registreret med forkerte oplysninger«. Desuden har Udlændingeservice revideret det hidtil gældende pasansøgningsskema, så det nu »fremhæver de særlige forhold, der gør sig gældende for statsløse personer«.

Indfødsretsekspert Eva Ersbøll fra Institut for Menneskerettigheder udtaler, at hun har haft »nogle gode drøftelser med Udlændingeservice, der nu har gjort så meget, som de selv kan gennemføre«.

Eva Ersbøll understreger imidlertid, at myndighederne ifølge Institut for Menneskerettigheder også om muligt bør finde ud af, hvem der er blevet registreret forkert, og kontakte dem, da de statsløse ikke nødvendigvis selv er klar over, at de er registreret forkert.

»Men det kræver nok nærmere overvejelser, formentlig med inddragelse af Justitsministeriet,« siger hun.

Udlændingeservice skriver da også i en af gårsdagens pressemeddelelser: »Vi overvejer endvidere, hvilke yderligere initiativer vi eventuelt kan iværksætte.«

'En tilståelsessag'

Gårsdagens udmeldinger fra Udlændingeservice kommer efter, at styrelsen siden maj har kritiseret Informations dækning og har afvist, at der skulle være noget om sagen.

Først forklarede styrelsen, at der kun kommer ganske få statsløse kurdere fra Syrien til Danmark. Da Information ud fra statistiske oplysninger så kunne sandsynliggøre, at der derimod kommer ganske mange statsløse fra Syrien, skiftede styrelsen forklaring og hævdede, at fejlregistreringen ikke er systematisk. Derefter lavede Information en stikprøve. På fire danske asylcentre fandt vi 30 statsløse kurdere fra Syrien, og hver og én var de registreret af de danske udlændingemyndigheder som syriske statsborgere.

Generalsekretær i Dansk Flygtningehjælp Andreas Kamm har tidligere i Information opfordret udlændingemyndighederne til at tage kontakt til de statsløse personer i Danmark, der er blevet registreret forkert og muligvis ikke er klar over fejlen. Da Information spurgte daværende integrationsminister Søren Pind, om han ville følge opfordringen, svarede han imidlertid med et kort »nej«.

Det var i går ikke muligt at få en kommentar fra justitsminister Morten Bødskov, der har overtaget området efter nedlæggelsen af Integrationsministeriet. Men fra regeringens parlamentariske grundlag lyder der forsikringer for, at sagen vil blive taget op med ministeren.

»Det her er jo reelt en tilståelsessag fra Udlændingeservices side,« siger Enhedslistens politiske ordfører Johanne Schmidt-Nielsen. »Nu vil vi også sørge for, at ministeren grundigt undersøger muligheden for at finde frem til de statsløse, der kan være blevet fejlregistreret og ikke ved, at de skal omregistreres.«

Udlændingeservice ønsker ikke at kommentere sagen over for Information.